KOMISIJAS REGULA (ES) 2021/2142

(2021. gada 3. decembris),

ar ko attiecībā uz opija alkaloīdu maksimāli pieļaujamo koncentrāciju noteiktos pārtikas produktos groza Regulu (EK) Nr. 1881/2006

(Dokuments attiecas uz EEZ)

EIROPAS KOMISIJA,

ņemot vērā Līgumu par Eiropas Savienības darbību,

ņemot vērā Padomes Regulu (EEK) Nr. 315/93 (1993. gada 8. februāris), ar ko nosaka Kopienas procedūras attiecībā uz piesārņotājiem pārtikā (1), un jo īpaši tās 2. panta 3. punktu,

tā kā:

(1) Komisijas Regula (EK) Nr. 1881/2006 (2) nosaka noteiktu piesārņotāju, tai skaitā opija alkaloīdu, maksimāli pieļaujamo koncentrāciju pārtikas produktos.

(2) Magoņu sēklas iegūst no miega magones (Papaver somniferum L.). Miega magones augs satur opija alkaloīdus, piemēram, morfīnu un kodeīnu. Magoņu sēklas opija alkaloīdus vai nu nesatur, vai to saturs ir ļoti mazs, taču ar alkaloīdiem tās var kontaminēties kukaiņu nodarītu bojājumu dēļ vai ārējas kontaminācijas ceļā, ražas novākšanas laikā pie sēklām pielīpot salmu (arī pogaļas sieniņu) putekļu daļiņām.

(3) 2018. gadā Eiropas Pārtikas nekaitīguma iestāde (“Iestāde”) pieņēma atjauninātu zinātnisko atzinumu par opija alkaloīdiem magoņu sēklās (3). Iestāde apstiprināja akūto standartdevu 10 μg morfīna uz kg ķermeņa svara un secināja, ka kodeīna koncentrācija magoņu sēklu paraugos būtu jāņem vērā, pārvēršot kodeīnu morfīna ekvivalentos, izmantojot koeficientu 0,2. Tāpēc akūtā standartdeva ir morfīna un morfīna ekvivalentos izteikta kodeīna kopējā akūtā standartdeva. Ekspozīcijas aplēses liecina, ka kopējā akūtā standartdeva var tikt pārsniegta, jo īpaši tad, ja tiek uzņemti lieli daudzumi vai tiek patērēti pārtikas produkti, kas satur neapstrādātas magoņu sēklas.

(4) Tāpēc būtu jānosaka morfīna un morfīna ekvivalentos izteikta kodeīna maksimāli pieļaujamā koncentrācija magoņu sēklās, ko laiž tirgū galapatērētājam, un maizes izstrādājumos, kas satur magoņu sēklas vai no tām atvasinātus produktus. Šī koncentrācija būtu jānosaka, ņemot vērā to, ka pārtikas pārstrāde neapstrādātu magoņu sēklu alkaloīdu saturu gatavajā izstrādājumā var samazināt par 25–100 %. Ir lietderīgi, lai maizes izstrādājumu ražotājam būtu detalizēta informācija par magoņu sēklām, ko izmanto par maizes izstrādājumu sastāvdaļām, t. sk. informācija par morfīna ekvivalenta saturu, tāpēc minētā informācija magoņu sēklu piegādātājam būtu jāsniedz maizes izstrādājumu ražotājam.

(5) Tāpēc Regula (EK) Nr. 1881/2006 būtu attiecīgi jāgroza.

(6) Lai uzņēmēji varētu sagatavoties jaunajiem noteikumiem, kas ieviesti ar šo regulu, ir lietderīgi noteikt saprātīgu termiņu līdz maksimālo līmeņu piemērošanai. Ir lietderīgi paredzēt arī pārejas periodu attiecībā uz pārtikas produktiem, kas likumīgi laisti tirgū pirms šīs regulas piemērošanas sākumdienas.

(7) Šajā regulā paredzētie pasākumi ir saskaņā ar Augu, dzīvnieku, pārtikas aprites un dzīvnieku barības pastāvīgās komitejas atzinumu,

IR PIEŅĒMUSI ŠO REGULU.

1. pants Regulas (EK) Nr. 1881/2006 pielikumu groza saskaņā ar šīs regulas pielikumu.

2. pants Pielikumā norādītie pārtikas produkti, kas likumīgi laisti tirgū pirms 2022. gada 1. jūlija, drīkst palikt tirgū, līdz beidzas to minimālais derīguma termiņš vai izlietošanas termiņš.

3. pants Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī. To piemēro no 2022. gada 1. jūlija.

Šī regula uzliek saistības kopumā un ir tieši piemērojama visās dalībvalstīs. Briselē, 2021. gada 3. decembrī Komisijas vārdā – priekšsēdētāja Ursula VON DER LEYEN

(1) OV L 37, 13.2.1993., 1. lpp.

(2) Komisijas Regula (EK) Nr. 1881/2006 (2006. gada 19. decembris), ar ko nosaka konkrētu piesārņotāju maksimāli pieļaujamo koncentrāciju pārtikas produktos (OV L 364, 20.12.2006., 5. lpp.).

(3) Update of the Scientific Opinion on opium alkaloids in poppy seeds. EFSA Journal 2018;16(5):5243, 119 lpp. https://doi.org/10.2903/j.efsa.2018.5243